ศาลสั่งยืดอายัดทรัพย์บิ๊กนิปปอนแพ็ค
&nbsp;ก.ล.ต.เผยศาลสั่งขยายระยะเวลาอายัดทรัพย์สิน 'วิชัย&nbsp; ชัยสถาพร' ออกไปอีก 90 วัน
27 ม.ค. 2554

ก.ล.ต.เผยศาลสั่งขยายระยะเวลาอายัดทรัพย์สิน 'วิชัย  ชัยสถาพร' ออกไปอีก 90 วัน 
ศาลอาญามีคำสั่งขยายระยะเวลาอายัดทรัพย์สินของนายวิชัย  ชัยสถาพร ซึ่งถูก ก.ล.ต. กล่าวโทษฐานทุจริตยักยอกทรัพย์สินของบริษัท นิปปอนแพ็ค (NIPPON) ออกไปอีก 90 วัน นับแต่วันที่ 25 มกราคม 2554 
จากการที่เมื่อวันที่ 27 พฤษภาคม 2553 ก.ล.ต. ได้กล่าวโทษนายวิชัย ต่อกรมสอบสวนคดีพิเศษ กรณีทุจริตยักยอกทรัพย์สินของ NIPPON มาเป็นของตนเองและผู้อื่น ปลอมแปลงเอกสารและลงบัญชีเป็นเท็จ ทำให้ NIPPON ได้รับความเสียหายรวมเป็นเงินประมาณ 179.6 ล้านบาท และเมื่อวันที่ 29 กรกฎาคม 2553 ก.ล.ต. ได้มีคำสั่งอายัดทรัพย์สินของนายวิชัย เพื่อป้องกันการยักย้ายหรือจำหน่ายทรัพย์สิน เป็นเวลา 180 วัน ซึ่งครบกำหนดในวันที่ 24 มกราคม 2554 นั้น 
เนื่องจากปัจจุบันคดียังอยู่ระหว่างการพิจารณาดำเนินการของกรมสอบสวนคดีพิเศษ และโดยที่คดีดังกล่าวมีพยานบุคคลและเอกสารหลักฐานที่เกี่ยวข้องเป็นจำนวนมาก ทำให้ไม่อาจฟ้องคดีได้ทันภายในกำหนดเวลาที่มีคำสั่งอายัดทรัพย์สินไว้เดิม  ก.ล.ต. จึงได้ขอให้สำนักงานอัยการฝ่ายคดีพิเศษยื่นคำร้องต่อศาลอาญาเพื่อขยายระยะเวลาอายัดทรัพย์สินของนายวิชัย และเมื่อวันที่ 24 มกราคม 2554 ศาลอาญาได้มีคำสั่งให้ขยายระยะเวลาอายัดทรัพย์สินของนายวิชัย ออกไปอีก 90 วัน โดยจะครบกำหนดระยะเวลาที่ขยายออกไปในวันที่ 24 เมษายน 2554